Brüsszel, 10.12.2004

COM(2004) 806 végleges

Javaslat

A TANÁCS HATÁROZATA

az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló, 2003. augusztus 25-i 2003/631/EK tanácsi határozat módosításáról

(előterjesztő: a Bizottság)

INDOKLÁS

1. A korábbi libériai kormány, a két lázadó csoport, a civil társadalom képviselői és a politikai pártok között 2003. augusztusában Accrában aláírt átfogó békeszerződés ténylegesen lezárta a 15 évig tartó polgárháborút, és egy átmeneti kormány megalakításához vezetett. Az átmeneti kormány megbízatása abban áll, hogy az ENSZ libériai missziója segítségével visszaállítsa a biztonságot az országban, hogy újból felépítse a gazdaságot és a szociális infrastruktúrát, valamint hogy megteremtse a 2005. októberében megtartandó demokratikus parlamenti és elnökválasztások feltételeit.

2. Az Európai Unió úgy határozott, hogy hozzájárul Libériában a béke- és az átmeneti folyamathoz, és az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló 2003/631/EK tanácsi határozattal pénzeszközöket bocsátott rendelkezésre, valamint megállapította ezen pénzeszközök felhasználásának feltételeit. A határozat rendszeres nyomon követést ír elő, amelyet egy intenzív politikai párbeszéd és félévente történő politikai felülvizsgálat biztosít. E párbeszédnek a 2002/274//EK tanácsi határozatban megállapított, az AKCS-EK partnerségi megállapodás 96. cikkének alapján folytatott konzultációk eredményén kell alapulnia. A határozat rendelkezik továbbá arról, hogy az intézkedések 2004. december 31-én lejárnak.

3. Libériában a politikai helyzet jelenlegi felülvizsgálatai azt mutatják, hogy az átmeneti kormány hivatalba lépése óta eltelt egy év alatt a biztonsági helyzet az ENSZ libériai missziója (UNMIL) csapatainak jelenlétével, valamint a lefegyverzési és demobilizálási folyamat végrehajtásával javult. Komoly aggodalomra ad azonban okot az átmeneti kormány által történő államháztartás-igazgatás, az állami tulajdonú vállalatok és a korrupció növekvő mértéke. Ezenkívül az átfogó békeszerződés keretében felállított kormánybizottságok a felelős kormányzás és a beszámolási kötelezettség javításában fennálló feladataik végrehajtása során nem értek el megfelelő előrelépést. További lépések szükségesek az emberi jogok kérdésével kapcsolatban.

4. Mivel mostanáig kielégítő politikai előrehaladás nem történt, a megfelelő intézkedések eltörlése nem indokolt, és tovább kell folytatni az intenzív politikai párbeszédet az átmeneti kormánnyal az emberi jogok tiszteletben tartása, a demokrácia, a jogállamiság és a felelősségteljes kormányzás javítása érdekében egy demokratikusan megválasztott és beszámolási kötelezettséggel rendelkező elnök beiktatásáig. Ezért a Bizottság azon a véleményen van, hogy a 2003. augusztus 25-i 2003/631/EK tanácsi határozat érvényességi idejét 18 hónappal meg kell hosszabbítani.

Ezért a Bizottság azt javasolja, hogy a Tanács módosítsa a fent említett határozatát és fogadja el a mellékelt határozatot.

Javaslat

A TANÁCS HATÁROZATA

az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló, 2003. augusztus 25-i 2003/631/EK tanácsi határozat módosításáról

AZ EURÓPAI UNIÓ TANÁCSA,

tekintettel a 2003. április 1-jén hatályba lépett AKCS-EK partnerségi megállapodásra és különösen annak 96. cikkére,

tekintettel az AKCS–EK partnerségi megállapodás végrehajtása érdekében meghozandó intézkedésekről és követendő eljárásokról szóló belső megállapodásra[1] és különösen annak 3. cikkére,

tekintettel a Bizottság[2] javaslatára,

mivel:

(1) Az AKCS–EK partnerségi megállapodás 96. és 97. cikke alapján Libériával folytatott tárgyalások lezárásáról szóló, 2002. március 25-i 2002/274/EK tanácsi határozat rendelkezik az AKCS–EK partnerségi megállapodás 96. cikke (2) bekezdésének c) pontja és a 97. cikkének (3) bekezdése értelmében megfelelő intézkedések elfogadásáról.

(2) Az AKCS-EK partnerségi megállapodás 96. cikke alapján különösen sürgős esetben Libériára vonatkozó intézkedések elfogadásáról szóló, 2003. augusztus 25-i 2003/631/EK tanácsi határozat rendelkezik az AKCS-EK Partnerségi Megállapodás 96. cikke (2) bekezdésének c) pontja és 97. cikkének (3) bekezdése értelmében megfelelő új intézkedések elfogadásáról.

(3) Libériában a jelenlegi helyzet még nem biztosítja a demokratikus elvek, a felelősségteljes kormányzás és a jogállamiság tiszteletben tartását.

(4) Ebből következően szükséges a 2003/631/EK tanácsi határozatban előírt intézkedések érvényességi idejét meghosszabbítani, és az intenzív politikai párbeszédet Libériával folytatni,

A KÖVETKEZŐKÉPPEN HATÁROZOTT:

1. cikk

A 2003. augusztus 25-i 2003/631/EK tanácsi határozat 1. cikkében említett intézkedések 2006. június 30-án járnak le. Ez az időpont nem érinti az e határozat hatálya alá tartozó pénzügyi eszközökkel kapcsolatos egyedi lejárati időket.

E határozat mellékletében található levelet Libéria külügyminiszterének kell címezni.

2. cikk

A konzultációk kimenetele a 2002/274/EK határozathoz mellékelt levéltervezetben meghatározott módon változatlan marad.

3. cikk

Ez a határozat elfogadásának napján lép hatályba.

4. cikk

Ezt a határozatot az Európai Unió Hivatalos Lapjában ki kell hirdetni.

Kelt Brüsszelben, -án/-én.

a Tanács részéről

az elnök

MELLÉKLET

LEVÉLTERVEZET LIBÉRIA KÜLÜGYMINISZTERÉNEK

H.E. Mr Thomas Nimely Yaya

Külügyminiszter

Monrovia

Libéria

Tisztelt Miniszter Úr!

Az Európai Unió a 2003. augusztus 27-i SGS3/7429 számú levelében tájékoztatta Libéria kormányát azon szándékáról, hogy az átfogó békeszerződés alapján részt vegyen a libériai békefolyamatban. A levél tartalmazta azt is, hogy az Európai Unió figyelmesen nyomon követi a politikai előrehaladást és az átmeneti reformot az Ön országában, valamint folytatja az AKCS-EK partnerségi megállapodás 8. cikke alapján az intenzív politikai párbeszédet és a 2002. március 27-i SGS 272745 számú levelünkben említett konzultációk kimenetelét.

Több mint egy év telt el azóta, hogy a 2003. augusztusában Accrában aláírt átfogó békeszerződés aláírása következtében a libériai átmeneti nemzeti kormány hivatalba lépett. Ideje felmérni az átfogó békeszerződés végrehajtása során tett előrelépéseket és a fent említett konzultációk eredményeképpen létrejött kötelezettségeket.

Az Európai Unió örömmel állapítja meg, hogy a biztonság és a nyugalom ismét visszatért az országba, és hogy néhány kezdeti intézkedést vezettek be a demokratikus átalakulás és a közszektor működésének reformja érdekében. Komoly aggodalomra ad okot azonban a libériai átmeneti kormány államháztartás- és makrogazdaság-igazgatása, az állami tulajdonú vállalatok és a korrupció növekvő mértéke. Ezenkívül az átfogó békeszerződés keretében felállított kormánybizottságok a felelős kormányzás és a beszámolási kötelezettség javításában fennálló feladataik végrehajtása során nem értek el megfelelő előrelépést. További lépések szükségesek az emberi jogok kérdésével kapcsolatban.

A fent említettek fényében az Európai Unió azon a véleményen van, hogy a libériai átmeneti nemzeti kormány nem teljesen működőképes és operatív, és ezért a megfelelő intézkedéseket még nem lehet teljes egészében visszavonni. Ez utóbbi akkor történik meg, ha majd egy demokratikusan választott és beszámolási kötelezettséggel rendelkező elnököt beiktattak.

Ezért a Bizottság úgy határozott, hogy a 2003. augusztus 25-i 2003/631/EK tanácsi rendelet érvényességi idejét 18 hónappal meg kell hosszabbítani. Ezalatt az időszak alatt továbbra is intenzív politikai párbeszédet kell folytatnunk az AKCS-EK partnerségi megállapodás 8. cikke és a 2002. március 27-i SGS 272745 számú levelünkben említett konzultációk kimenetele alapján az emberi jogok tiszteletben tartása, a demokrácia, a jogállamiság és a felelősségteljes kormányzás javítása érdekében. A párbeszédet - amely félévenkénti politikai felülvizsgálatot foglal magában - az Európai Unió és az Európai Bizottság elnöksége részvételével kell folytatni.

Ezalatt a 2003. augusztus 25-i 2003/631/EK tanácsi határozatban megállapított megfelelő intézkedések alapján folytatni kell a békefolyamat támogatását és az ország felépítésének koncepcióját (Results Focused Transitional Framework).

Tisztelettel,

A Bizottság részéről

a Tanács részéről

[1] HL L 317., 2000.12.15., 376. o.

[2] HL C .,, . o.